b'\n_START_ARTICLE_\nSiddharta\n_START_SECTION_\nZa\xc4\x8detki (1995-1998)\n_START_PARAGRAPH_\nSkupina Siddharta je nastala leta 1995 in se poimenovala po romanu Hermanna Hesseja Siddharta. Sprva je bila skupina \xc5\xa1tiri\xc4\x8dlanska, sestavljali pa so jo: Tomi Megli\xc4\x8d (kitara,vokal), Primo\xc5\xbe Benko (kitara, spremljevalni vokal), Primo\xc5\xbe Majeri\xc4\x8d (bas) in Bo\xc5\xa1tjan Megli\xc4\x8d (bobni). Kmalu po ustanovitvi je zasedba za\xc4\x8dela z ustvarjanjem lastne glasbe._NEWLINE_Siddharta je pred ob\xc4\x8dinstvom prvi\xc4\x8d zaigrala 17. marca 1995. Svoj za\xc4\x8detni\xc5\xa1ki rokenrol je predstavila v prostoru za vaje na  Gimnaziji \xc5\xa0entvid, kamor je pri\xc5\xa1lo pribli\xc5\xbeno petdeset poslu\xc5\xa1alcev. Konec leta 1996 so nastali prvi demo posnetki, posnetih je bilo \xc5\xa1tirinajst avtorskih skladb. V tistem \xc4\x8dasu je skupina dala nekaj manj\xc5\xa1ih intervjujev, uspeha leta pa sta bila, da so posnetke zavrteli v znanem  klubu K4 in nastop v oddaji Pomp na TV Sloveniji s skladbo Lunanai. Pribli\xc5\xbeno takrat se je zasedbi pridru\xc5\xbeil \xc5\xa1e saksofonist Cene Resnik.\n_START_SECTION_\nId (1998-2000)\n_START_PARAGRAPH_\nLeta 1998 je Siddharta za\xc4\x8dela s snemanjem svojega prvega albuma v Studiu Tivoli. V sodelovanju z Dejanom Radi\xc4\x8devi\xc4\x8dem in Andersom Kallmarkom, ki je med drugim sodeloval tudi z angle\xc5\xa1ko skupino Massive Attack, so med aprilom 1998 in februarjem 1999 posneli prvenec z naslovom Id, ki so ga do danes prodali v trinajst tiso\xc4\x8d izvodih (platinasta naklada). Na snemanju je bil navzo\xc4\x8d \xc5\xa1e klaviaturist Toma\xc5\xbe Okrogli\xc4\x8d-Rous, ki je pozneje postal \xc4\x8dlan zasedbe. Album je skupina promovirala maja leta 1999 v klubu Hound Dog, do\xc5\xbeivel pa je dober odziv medijev. Poleg samostojnih koncertov v klubskih okvirih so nastopili \xc5\xa1e na Rock Oto\xc4\x8dcu kot predskupina bolj znanih Liquida in Dog Eat Dog ter v ljubljanskih Kri\xc5\xbeankah, kjer so bili predskupina finske zasedbe Leningrad Cowboys._NEWLINE_Septembra 1999 je Siddharta od zalo\xc5\xbebe McMillan prestopila h glasbeni zalo\xc5\xbebi Multimedia Records, ki je licen\xc4\x8dni zastopnik mnogo ve\xc4\x8djega producentskega podjetja Universal Music Group. Hkrati je pri\xc5\xa1lo tudi do zamenjave mened\xc5\xbementa, ki ga zdaj vodi Iztok Kurnik, za odnose z mediji pa skrbi Bla\xc5\xbe Gregorin._NEWLINE_Plo\xc5\xa1\xc4\x8da ID je pri novi zalo\xc5\xbebi je znova iz\xc5\xa1la konec oktobra 1999, skupina pa ji je dodala \xc5\xa1e svojo prvo avtorsko skladbo Stipe. Sledil je videospot za pesem Pot v X, s katerim je Siddharta svoje ime predstavila \xc5\xa1ir\xc5\xa1i javnosti._NEWLINE_Z izidom prve plo\xc5\xa1\xc4\x8de je skupina \xc5\xa1e istega leta za\xc4\x8dela vseslovensko turnejo in do konca leta imela petdeset odrskih nastopov v \xc5\xbeivo. Z odigranimi se ji je pove\xc4\x8dala medijska prepoznavnost, saj so v zvezi s plo\xc5\xa1\xc4\x8do ID dali ve\xc4\x8d kot sto petdeset intervjujev._NEWLINE_Nato je zasedba posnela nov videospot za skladbo Lunanai, ki je bil dokon\xc4\x8dan konec aprila 2000. Tako je izdala svoj prvi "maxi single" s posnetki v \xc5\xbeivo in naslovno skladbo Lunanai, pri kateri so k sodelovanju povabili pevca Vlada Kreslina. Siddharta je v tem obdobju nastopala na vseh glasbenih prireditvah, na katerih podeljujejo nagrade za medijske in glasbene dose\xc5\xbeke, od leta 2000 naprej pa so jih za\xc4\x8deli prejemati tudi sami.\n_START_SECTION_\nNord (2000-2001)\n_START_PARAGRAPH_\nKmalu po samostojnem nastopu na Rock Oto\xc4\x8dcu se je zasedba umaknila iz javnosti in se konec leta 2000 posvetila snemanju novega studijskega albuma. Po \xc5\xa1estih mesecih medijskega premora je Siddharta maja 2001 izdala drugi album z naslovom Nord, ki so ga prodali v nakladi trideset tiso\xc4\x8d izvodov. Producenta sta bila Peter Penko (Laibach, Silence) in \xc5\xbdarko Pak (Big Foot Mama, Radyoyo). Pri snemanju plo\xc5\xa1\xc4\x8de so sodelovalni tudi \xc5\xa1tevilni gostje med drugim basist Jani Hace in znani slovenski alpinist Toma\xc5\xbe Humar. \xc5\xa0e istega leta je Siddharta posnela svoj tretji videospot za pesem B Mashina, ki se je na lestvicah obdr\xc5\xbeala ve\xc4\x8d kot deset tednov._NEWLINE_Spomladi leta 2001 se je za\xc4\x8dela nova koncertna turneja. Dvorane so bile vseskozi razprodane, odigranih je bilo osemdeset koncertov. Malce pozneje, septembra 2001, je zasedba posnela spot za pesem Samo Edini. To je postal njihov \xc4\x8detrti videospot in je bil, prav tako kot B Mashina, posnet tudi v angle\xc5\xa1\xc4\x8dini. Prodaja albuma Nord se je po izidu spota dvignila kar za osemdeset odstotkov._NEWLINE_Novembra 2001 je skupini uspelo napolniti dvorano na Kodeljevem v Ljubljani in s tem razprodati svoj najve\xc4\x8dji koncert dotlej. V istem mesecu je bil posnet nov videospot, tokrat za skladbo Klinik, re\xc5\xbeirala sta ga brata Hes._NEWLINE_Februarja 2002 je zaradi osebnih razlogov skupino zapustil basist Primo\xc5\xbe Majeri\xc4\x8d, ki \xc5\xbee od izida albuma Nord ni intenzivno sodeloval. Namesto njega je vstopil Jani Hace, ki je sodeloval pri plo\xc5\xa1\xc4\x8di.\n_START_SECTION_\nSilikon delta (2002)\n_START_PARAGRAPH_\nSpomladi leta 2002 se je Siddharta odlo\xc4\x8dila, da bo posnela \xc5\xa1e plo\xc5\xa1\xc4\x8do remiksov. Sodelovalo je veliko znanih slovenskih izvajalcev in DJ-ev, med drugim Laibach, DJ Umek, Valentino Kanzyani in drugi. Plo\xc5\xa1\xc4\x8da Silikon delta je iz\xc5\xa1la junija 2002. Z izidom novega albuma se je na televizijah za\xc4\x8del vrteti tudi videospot Platina 9th RMX. Spot je animiran, narediti ga je pomagala skupina Testtube. _NEWLINE_Nato je skupina 16. junija 2002 kon\xc4\x8dala koncertno turnejo z nastopom v napolnjenih Kri\xc5\xbeankah, kjer so nastopili v sodelovanju z Simfoni\xc4\x8dnim orkestrom RTV Slovenija. Nastop je prena\xc5\xa1al Val 202, v posnetku pa ga je prikazala tudi televizija._NEWLINE_Konec oktobra 2002 je Siddharta skupaj z dru\xc5\xbebo Mobitel posnela reklamni spot, ki se je vrtel tudi na MTV Europe. Za reklamo so uporabili priredbo skladbe Vlada Kreslina Od vi\xc5\xa1ine se zvrti. _NEWLINE_Proti koncu leta 2002 je Siddharta sporazumno prekinila sodelovanje z zalo\xc5\xbebo Multimedia, pri kateri je izdala vse dotedanje plo\xc5\xa1\xc4\x8de. Hitro so na\xc5\xa1li zamenjavo, zalo\xc5\xbebo KifKif, ki je kmalu napovedala izid novega albuma.\n_START_SECTION_\nRh- (2003-2006)\n_START_PARAGRAPH_\nPo ve\xc4\x8d mesecih snemanja je skupina 13. avgusta 2003 izdala svoj tretji studijski album in prvi pri novi zalo\xc5\xbebi, Rh-. Pri nastajanju albuma so sodelovali Peter Penko, \xc5\xbdare Pak, Dali Strni\xc5\xa1a in Rok Golob. Izid albuma je Siddharta napovedala s singlom Rave, za katerega so z re\xc5\xbeiserjem Petrom Pa\xc5\xa1i\xc4\x8dem v Beogradu posneli \xc5\xa1e videospot. Pesem je postala hit na doma\xc4\x8dih videolestvicah, vrtela pa se je tudi na MTV-ju, v okiviru oddaje World Chart Express. Nato so posneli \xc5\xa1e angle\xc5\xa1ko razli\xc4\x8dico albuma in jo 1. septembra 2003 izdali kot omejeno posebno izdajo na slovenskem trgu. Naklada je bila le tiso\xc4\x8d petsto izvodov in bili so v trenutku razprodani. Na plo\xc5\xa1\xc4\x8di sta tudi dve dotlej neobjavljeni skladbi.  Na za\xc4\x8detku septembra je iz\xc5\xa1el drugi videospot z albuma Rh-, Napoj, ki je kombinacija posnetkov in ra\xc4\x8dunalni\xc5\xa1ke animacije; spet je sodelovala ekipa Testtube._NEWLINE_Mesec dni po izidu tretjega albuma, 13. septembra, je skupina imela veliki koncert na ljubljanskem centralnem stadionu za Be\xc5\xbeigradom. Ob podpori Simfoni\xc4\x8dnega orkestra RTV Slovenija in \xc5\xa1estdesetih plesalcev je odigrala prvi koncert turneje Rh- ve\xc4\x8d kot tridesettiso\xc4\x8dglavi mno\xc5\xbeici. Dogodek je dobil velikansko medijsko pozornost. Priprave na koncert na stadionu so potekale nekaj mesecev \xe2\x80\x93 pripravili so natan\xc4\x8dne na\xc4\x8drte za postavitev odra, koreografijo (Miha Kru\xc5\xa1i\xc4\x8d, ki je bil koreograf \xc5\xbee pri videospotu Klinik) in aran\xc5\xbemaje za Simfoni\xc4\x8dni orkester (Milko Lazar in Slavko Avsenik mlaj\xc5\xa1i, ki sta pripravila aran\xc5\xbemaje \xc5\xbee za koncert v Kri\xc5\xbeankah). Skupina je s tem koncertom za\xc4\x8dela uspe\xc5\xa1no turnejo. Igrala je dvakrat ali trikrat tedensko in obiskala celotno Slovenijo, za en dan pa \xc5\xa1e Avstrijo. Turnejo je kon\xc4\x8dala malo pred novim letom s \xc5\xa1e enim razprodanim koncertom. Takrat je zasedba posnela videospot za pesem T. H. O. R., ki je napovedoval skoraj\xc5\xa1njo televizijsko premiero koncerta na stadionu. Posnetek koncerta na stadionu so med novoletnimi po\xc4\x8ditnicami predvajali na nacionalni televiziji in radiu. Koncert je bil dele\xc5\xbeen velikega odziva medijev, saj je bil ve\xc4\x8dkrat ozna\xc4\x8den za dogodek leta 2003._NEWLINE_Februarja 2004 je MTV Europe za vodnik svoje nove glasbene lestvice The Rock Chart izbral pesem z albuma Rh-, Ring. Siddharta se je seveda z veseljem odzvala, s priredbo v angle\xc5\xa1kem jeziku. Za to pesem je posnela tudi svoj \xc4\x8detrti videospot._NEWLINE_Julija 2004 je zalo\xc5\xbeba Menart svojim varovancem podelila priznanja za dose\xc5\xbeke in priljubljenost med ob\xc4\x8dinstvom. Siddharta je od svojega zalo\xc5\xbenika \xc5\xbdareta Paka (KifKif Records) prejela najvi\xc5\xa1je priznanje za prodajne uspehe \xe2\x80\x93 diamantno plo\xc5\xa1\xc4\x8do._NEWLINE_13. septembra se je na MTV Europe za\xc4\x8del vrteti tudi novi videospot My Dice, angle\xc5\xa1ka razli\xc4\x8dica videospota Ring, najnovej\xc5\xa1a stvaritev produkcijske hi\xc5\xa1e Testtube. Siddharta je postala tudi MTV-jev izvajalec tedna. Teden dni kasneje se je pesem My Dice za\xc4\x8dela vrteti \xc5\xa1e po evropskih MTV-jih, Vivah in Vh-1 ter radijskih postajah. _NEWLINE_Leta 2004 se je \xc5\xa1tevilo obo\xc5\xbeevalcev skupine \xc5\xa1e pove\xc4\x8dalo in zasedba je njihovim pro\xc5\xa1njam po \xc5\xbeivih izvedbah nekaterih starej\xc5\xa1ih pesmi in iz lastne \xc5\xbeelje po nastopih pred doma\xc4\x8dim ob\xc4\x8dinstvom ugodila z novembrsko-decembrsko mini turnejo po Sloveniji. Tako so se poslovili od svojih poslu\xc5\xa1alcev, preden so se umaknili in posvetili promociji na tujem._NEWLINE_Leta 2005 je Siddharta praznovala desetletnico svojega obstoja in ob tem prejela mnoge \xc4\x8destitke. Takrat je vzpostavila svojo uradno spletno trgovino, kjer lahko obo\xc5\xbeevalci kupijo njene albume, posterje in razli\xc4\x8dne dodatke, na primer obesek za klju\xc4\x8de ali svetilko z logotipom skupine._NEWLINE_Pomlad 2005 je prinesla mednarodne izdaje Rh- v Nem\xc4\x8diji, Avstriji, \xc5\xa0vici, na Poljskem in Hrva\xc5\xa1kem, pri nas pa je isti album iz\xc5\xa1el kot posebna izdaja z dodatnim DVD-jem, na katerem so objavljeni videospoti, \xc5\xbeivi posnetki, intervjuji in podobno. Kmalu zatem se je Siddharta odpravila na prvo resno \xc5\xa1tirinajstdnevno turnejo po Nem\xc4\x8diji. Vzdu\xc5\xa1je v skupini je bilo odli\xc4\x8dno in turneja je bila uspe\xc5\xa1na. \xc4\x8cez nekaj \xc4\x8dasa so se odlo\xc4\x8dili za snemanje nove studijske plo\xc5\xa1\xc4\x8de.\n_START_SECTION_\nPetrolea (2006)\n_START_PARAGRAPH_\nSiddhartin \xc4\x8detrti studijski album Petrolea je iz\xc5\xa1el 4. junija 2006. Nato je zasedba od\xc5\xa1la na Jesenice, kjer so v enem od obratov podjetja Acroni kon\xc4\x8dali dvodnevno snemanje videospota za prvi singel z nove plo\xc5\xa1\xc4\x8de, Plastika. Snemanje je spet prevzela ekipa Testtube. Televizijski spot, ki je pospremil izd albuma, je postal zelo uspe\xc5\xa1en, saj se je julija 2006 uvrstil na osrednjo lestvico MTV Adrie, Adria Top 20. Poleg tega se je pesem uvrstila \xc5\xa1e na lestvico, ki jo pripravlja MTV Europe, World Chart Express, kjer je na 9. mestu zastopala Slovenijo. Na omenjeno lestvico so se v preteklosti s svojimi videospoti uvrstile tudi pesmi Rave, My Dice in T. H. O. R.._NEWLINE_Dva meseca po izidu Petrolee se je Siddharta odlo\xc4\x8dila za novo turnejo, ki se je za\xc4\x8dela na zadnji avgustovski dan na ljubljanskem gradu. Vstopnice niso bile v redni prodaji, ampak jih je skupina razdelila med obiskovalce svojega spletnega foruma S. A. M. O. in se jim tako zahvalila za njihovo dotedanjo podporo._NEWLINE_Kmalu zatem je iz\xc5\xa1el nov videospot, tokrat v produkciji ekipe AVK \xe2\x80\x93 za pesem Domine. Posneli so ga v slabem mesecu dni, ve\xc4\x8dino na vrhu parkirne hi\xc5\xa1e \xc5\xa0entpeter pri Klini\xc4\x8dnem centru v Ljubljani._NEWLINE_\xc5\xbde na podelitvi Viktorjev je Siddharta pokazala, s \xc4\x8dim se je ukvarjala zadnjih nekaj tednov. Sodelovali so s skupino Dan D in svoji dve pesmi zdru\xc5\xbeili v eno samo. Dan D je prispeval pesem Voda, Siddharta pa Male roke. Vseh enajst \xc4\x8dlanov iz obeh skupin se je zbralo v studiu RSL v Novem mestu, kjer so skladbi prearan\xc5\xbeirali in posneli novo skladbo v skupni izvedbi. Po sodelovanju se je skupina odlo\xc4\x8dila \xc5\xa1e za samostojni projekt, posneli so tretji videospot z zadnje plo\xc5\xa1\xc4\x8de, Male roke, in hkrati prvo balado. Videospot so posneli na ljubljanskem gradu, v njem pa nastopa tudi nekaj bolj znanih obrazov. Hkrati z najnovej\xc5\xa1im videospotom je iz\xc5\xa1el tudi singel za Male roke. _NEWLINE_Po ve\xc4\x8d kot osmih letih se je zasedba spet odlo\xc4\x8dila za akusti\xc4\x8dni nastop. V radijski oddaji Iz\xc5\xa1tekani, ki jo je vodil Jure Longyka, je v devetdesetih minutah posamezne skladbe z vseh \xc5\xa1tirih albumov odigrala akusti\xc4\x8dno. Pesmim je sledil tudi pogovor, obujanje spominov z gosti. Siddharta je 5. oktobra 2007 izpeljala nov podvig. Odlo\xc4\x8dili so se za Maraton: V ljubljanski Hali Tivoli so v enem ve\xc4\x8deru v pribli\xc5\xbeno petih urah, skupaj z gosti, zaigrali vse pesmi, ki so jih posneli do takrat. S tem dogodkom so do\xc5\xbeiveli podoben uspeh kot s koncertom na stadionu izpred nekaj let. _NEWLINE_Leto 2007 je bilo za Siddharto zelo uspe\xc5\xa1no. Dobili so nagrado Viktor, odpravili so se na klubsko turnejo, zaigrali na nekaterih poletnih festivalih, bili znova nominirani za Best Adriatic Act na MTV EMA in koncertno sezono kon\xc4\x8dali z nastopoma najprej v Iz\xc5\xa1tekanih na Valu 202, potem pa \xc5\xa1e v Hali Tivoli z Maratonom. Zato se je skupina odlo\xc4\x8dila, da bo izdala dva koncertna albuma \xe2\x80\x93 album Iz\xc5\xa1tekani z glasbo iz oddaje in Maraton s pesmimi s koncerta v Hali Tivoli. Na dan izida plo\xc5\xa1\xc4\x8d je skupina v BTC-ju naredila \xc5\xa1e razstavo koncertnih fotografij, ki jih je v obdobju 2006/07 posnel Aleksander Remec. _NEWLINE_Skupina uspe\xc5\xa1no deluje \xc5\xa1e naprej in se bo kmalu za\xc4\x8dela pripravljati na izid novega studijskega albuma.\n_START_SECTION_\nLeto 2008\n_START_PARAGRAPH_\nLeto 2008 je bilo bolj tiho, skupina se ni preve\xc4\x8d kazala v javnosti. V tem letu jo je zapustil saksofonist in klaviaturist Cene Resnik. Iz\xc5\xa1el je singel z naslovom \xc2\xbbVojna idej\xc2\xab\xc2\xa0v nakladi 1000 izvodov, ki jih je bilo mogo\xc4\x8de kupiti le preko Siddhartine spletne trgovine. 20. aprila je iz\xc5\xa1el nov singel z naslovom \xc2\xbbNapalm 3\xc2\xab, ki je bil v prodaji tudi v trgovinah z glasbo po Sloveniji. Tik pred izidom je \xc5\xbee naslednji singel z naslovom \xc2\xbbBaroko\xc2\xab. Ta je po pomoti pred\xc4\x8dasno za\xc5\xa1el na internet, zato je skupina na singel vklju\xc4\x8dila ameri\xc5\xa1ko verzijo \xc2\xbbBaroka\xc2\xab, slovenska pa je na voljo brezpla\xc4\x8dno preko spletne strani skupine. Kmalu zatem pa je iz\xc5\xa1el \xc5\xa1e \xc4\x8detrti \xc2\xbbko\xc5\xa1\xc4\x8dek\xc2\xab\xc2\xa0z naslovom \xc2\xbbAngel diabolo\xc2\xab, ki napoveduje album Saga.\n_START_SECTION_\nSaga (2009)\n_START_PARAGRAPH_\n21. novembra 2009 je iz\xc5\xa1el album Saga. Predstavljen je bila \xc5\xa1ir\xc5\xa1i javnosti na dveh velikih koncertih v Mariboru in Kranju. Leta 2010 so sledili ve\xc4\x8dji koncerti po ve\xc4\x8dini mest in ponovna klubska turneja po Nem\xc4\x8diji.\n_START_SECTION_\nVI (2011)\n_START_PARAGRAPH_\nV za\xc4\x8detku februarja je skupina najavila, da pripravlja material za novo plo\xc5\xa1\xc4\x8do, ki jo je produciral Ross Robinson. Ker je bil v Ljubljani izgrajen nov stadion in so \xc4\x8dlani Siddharte l. 2003 na be\xc5\xbeigrajskem stadionu dali obljubo, so ponovili koncert tokrat na stadionu Sto\xc5\xbeice. \xc5\xbdeleli so nekaj narediti iz koncerta in so tako posneli album v \xc5\xbeivo na odru. Na plo\xc5\xa1\xc4\x8di VI je 12 pesmi, ve\xc4\x8dina teh je bila izdana \xc5\xbee prej kot demo posnetki, ki so nastali v Los Angelesu, kjer se je Siddharta pripravljala na nov album. Album se je za\xc4\x8del prodajati 23. novembra, uradna predstavitev pa je bila 1. decembra v Cvetli\xc4\x8darni.\n_START_SECTION_\nInfra in Ultra (2015)\n_START_PARAGRAPH_\nSkupina je 2. februarja 2015 na svoji Facebook strani naznanila, da bo v kratkem posnela kar dva nova albuma, ki bosta iz\xc5\xa1la leta 2015. 17. aprila 2015 so na koncertu v Orto Baru v Ljubljani predstavili dve novi pesmi, \xc2\xbbDios\xc2\xab\xc2\xa0in \xc2\xbbLedena\xc2\xab\xc2\xa0ter napovedali izid novega albuma konec maja oz. za\xc4\x8detek junija. 25. maja so na Facebook strani naznanili, da bo naslov albuma Infra,. Iz\xc5\xa1el je 12. junija. Decembra istega leta je tako iz\xc5\xa1el \xc5\xa1e album Ultra, ki ga je skupina za\xc4\x8dela snemati septembra. Vsak od albumov vsebuje 10 pesmi.\n_START_SECTION_\nNagrade in nominacije\n_START_PARAGRAPH_\nSiddharta je prejela \xc5\xa1tevilne nagrade in nominacije tako pri nas kot tudi v tujini:'